Aabenraa: Fem elever fra 7. klasse på en skole i Aabenraa Kommune er blevet politianmeldt for grov mobning af en klassekammerat.

Mobningen skal angiveligt have fundet sted gennem et helt år, men det kulminerede for tre uger siden, hvor forældrene til den forurettede dreng meldte de fem drenge til politiet for et groft krænkende overfald.

Preben Westh, der er vicepolitiinspektør hos Syd- og Sønderjyllands Politi Områdecenter Syd, bekræfter, at der foreligger en anmeldelse, og at politiet er i gang med at efterforske sagen.

- Vi har afhørt drengene og den forurettede dreng - selvfølgelig sammen med deres forældre og en repræsentant fra de kommunale myndigheder - men mangler stadig at afhøre i hvert fald en enkelt lærer mere, inden vi er færdige. Jeg kan sige så meget, at det er foregået gennem længere tid, det hele er foregået i skoletiden, og der er nogle voldsepisoder som en del af det, forklarer Preben Westh, der af hensyn til den forurettede dreng ikke ønsker at gå i detaljer med anmeldelsen.

- Men der er tale om grov mobning og krænkende adfærd, oplyser han.